### NN 114/2017 (22.11.2017.), Odluka o općinskim porezima Općine Đurđenovac

Općina Đurđenovac

2671

Na temelju članka 20. i članka 42. Zakona o lokalnim porezima (»Narodne novine« broj 115/16. i 101/17.) i članka 29. Statuta Općine Đurđenovac (»Službeni glasnik« 6/13., 2/14. i 6/14.), Općinsko vijeće Općine Đurđenovac na 3. sjednici održanoj 9. studenoga 2017. godine donijelo je

ODLUKU

O OPĆINSKIM POREZIMA OPĆINE ĐURĐENOVAC

I. OPĆE ODREDBE

Članak 1.

Ovom se Odlukom utvrđuju vrste poreza koji pripadaju Općini Đurđenovac, visina poreza, osnovica i visina porezne stope, obveznici plaćanja, te način obračuna i plaćanja poreza, a sve u skladu sa Zakonom o lokalnim porezima (»Narodne novine« broj 115/16. i 101/17.).

II. VRSTE POREZA

Članak 2.

Općinski porezi Općine Đurđenovac su:

1. prirez porezu na dohodak

2. porez na potrošnju

3. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 10 (deset) %.

Članak 4.

Prirez porezu na dohodak plaćaju fizičke osobe, rezidenti, obveznici poreza na dohodak od nesamostalnog rada rada, poreza na dohodak od samostalne djelatnosti, poreza na dohodak od imovine i imovinskih prava, poreza na dohodak od kapitala, poreza na dohodak od osiguranja i drugog dohotka koji imaju prebivalište ili uobičajeno boravište na području Općine Đurđenovac i nerezidenti koji su na području Općine Đurđenovac ostvarili dohodak, sukladno odredbama Zakona o porezu na dohodak i Pravilnika o porezu na dohodak.

Članak 5.

Osnovica prirezu poreza na dohodak je utvrđen porez na dohodak.

Članak 6.

Prirez porezu na dohodak prihoda uplaćuje se na prolazni račun poreza i prireza na dohodak broj – IBAN:HR0610010051710612007.

Članak 7.

Poslove u svezi s utvrđivanjem i naplatom prireza porezu na dohodak obavlja Ministarstvo financija Republike Hrvatske – Porezna uprava.

2. Porez na potrošnju

Članak 8.

Porez na potrošnju plaća se na potrošnju alkoholnih pića (vinjak, rakiju i ostala žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Đurđenovac. Bezalkoholnim pićima smatraju se prirodni voćni sokovi kao i sva osvježavajuća gazirana bezalkoholna pića, te mineralne i gazirane vode, osim kave i čaja.

Članak 9.

Obveznik poreza na potrošnju iz članka 8. ove Odluke je svaka pravna i fizička osoba koja pruža ugostiteljske usluge na području Općine Đurđenovac.

Članak 10.

Osnovicu poreza na potrošnju iz članka 8. ove Odluke čini prodajna cijena pića po kojoj se pića prodaju u ugostiteljskim objektima, bez poreza na dodanu vrijednost.

Članak 11.

Porez na potrošnju alkoholnih pića i bezalkoholnih pića, te piva plaća se po stopi od 3 (tri) % na osnovicu iz članka 10. ove Odluke.

Članak 12.

Porez na potrošnju alkoholnih i bezalkoholnih pića i piva porezni obveznik obračunava i iskazuje na za to propisanim obrascima – obrazac PP-MI-PO i dostavlja Jedinstvenom upravnom odjelu Općine Đurđenovac do 20-og u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Članak 13.

Poslove u svezi s utvrđivanjem, naplatom i ovrhom poreza na potrošnju obavlja Općina Đurđenovac – Jedinstveni upravni odjel.

3. Porez na korištenje javnih površina

Članak 14.

Porez na korištenje javnih površina plaćaju sve pravne i fizičke osobe koje se koriste javnim površinama na području Općine Đurđenovac. Javnim površinama, u smislu ove odluke, smatraju se javne zelene površine, pješačke staze, pješačke zone, biciklističke staze, trgovi, parkovi, igrališta, parkirališta, javne prometne površine i sva zemljišta koja nisu dana na trajno korištenje pravnim ili fizičkim osobama.

Članak 15.

Porez na korištenje javnih površina trajnog karaktera plaća se po četvornom metru zauzete javne površine u iznosu od od 30,00 kn za zauzetu javnu površinu u jednoj kalendarskoj godini, a privremenog karatera u iznosu od 40,00 kn mjesečno po m2 zauzete površine.

Članak 16.

Porez na korištenje javnih površina plaćaju mjesečno fizičke i pravne osobe u roku od 15 dana po ispostavljenim mjesečnim terećenjima do 10-og u mjesecu za prethodni mjesec i to:

– za ljetne vrtove i terase u razdoblju od 1. svibnja do 30. rujna – 5,00 kn/m2

– za cirkuse, zabavne parkove i sl. – 4,00 kn/m2 dnevno

– za automate za sladoled, kokice, kestenje i sl. – 30,00 kn/m2 dnevno

Članak 17.

Porez na korištenje javnih površina plaćaju godišnje pravne i fizičke osobe za postavljanje reklamnih panoa i raznih natpisa i slično u roku od 15 dana od dana dostave rješenja i to:

– za panoe do 1 m2 – 500,00 kuna

– za panoe do 2 m2 – 1.000,00 kuna

– za panoe preko 2 m2 – 1.500,00 kuna

Pravne i fizičke osobe s prebivalištem na području Općine Đurđenovac plaćaju 75% poreza iz prethodnog stavka.

Članak 18.

Za postavljanje vrtuljaka plaća se porez za korištenje javne površine u iznosu od 200,00 kuna za svaki dan korištenja.

Obveznici poreza na korištenje javnih površina za postavljanje štandova za prodaju robe na prigodne dane kao što je Dan Općine, blagdan Svih Svetih, Uskrs, Božić i slično, plaćaju 15,00 kn/m2 zauzete površine.

Obveznici poreza za korištenje javnih površina za postavljanje šatora za obavljanje ugostiteljskih usluga plaćaju porez dnevno za šator veličine:

– do 25 m2 – 150,00 kn

– 25,01 m2 do 50,00 m2 – 250,00 kn

– 50,01 m2 i više – 500,00 kn.

Članak 19.

Obveznici poreza za korištenje javnih površina koji koriste javnu površinu za prodaju cvijeća i božićnih jelki plaćaju porez u iznosu od 40,00 kuna dnevno za površinu do 10 m2.

Članak 20.

Ukoliko je donijeto rješenje o zakupu javne površine, ne vrši se razrez poreza na korištenje javnih površina.

Članak 21.

Razrez i naplatu poreza na korištenje javnih površina vrši Općina Đurđenovac – Jedinstveni upravni odjel, Odsjek za poslove proračuna i računovodstva.

Članak 22.

Od plaćanja poreza na korištenje javnih površina izuzimaju se aktivnosti vezane za humanitarnu, kulturnu i sportsku manifestaciju, zdravstvene usluge, te ostale manifestacije koje su u interesu promocije Općine Đurđenovac.

III. PRIJELAZNE I ZAVRŠNE ODREDBE

Članak 23.

Stupanjem na snagu ove Odluke prestaju važiti: Odluka o općinskim porezima Općine Đurđenovac (»Službeni glasnik« Općine Đurđenovac, broj 6/17., Odluka o prirezu poreza na dohodak (»Službeni glasnik Općine Đurđenovac« broj 2/10. i »Narodne novine« broj 86/10.), te Odluka o izmjenama i dopunama Odluke o prirezu poreza na dohodak (»Službeni glasnik Općine Đurđenovac« broj 6/14. i »Narodne novine« broj 156/14.).

Članak 24.

Ova Odluka objavit će se u »Službenom glasniku Općine Đurđenovac«, a stupa na snagu osmoga dana od dana objave u »Narodnim novinama«.

Klasa: 410-01/17-01/11

Urbroj: 2149/02-02-17-2

Đurđenovac, 9. studenoga 2017.

Predsjednik
 Općinskog vijeća
 Tomislav Abičić, dipl. ing., v. r.